寄題閬州開元寺澤師竹軒
作者：文同
朝代：宋

paragraphs: 澤師種竹三十年，竹成滿院生綠烟。
蒼龍子孫太繁盛，分領眷屬來渭川。
藏風蓄雨蔭殿壁，不敢輒近寒森然。
香飛常入佛座上，葉落不到經窗前。
芟除掃掠凈如洗，欄外不許行狂鞭。
澤師瘦健如老鶴，壞衲幾尺披左肩。
手持數珠讀梵筴，狀貌兀若塑與鎸。
朝旋暮繞在其下，不肯出院求齋錢。
古人亦有愛竹者，豈得似師心意專。
我亦平生苦如此，兼解略把筆墨傳。
逢師正謂同所好，但恨尚有區中緣。
何時相對月明下，坐徹清影談幽禪。